De Lille hof toe oor Kaapse burgemeesterskapPatricia de Lille. Foto: Twitter Die Kaapse DA stry nou dat die sop spat oor wie die stad se burgemeester is, met twee aanspraakmakers op die burgemeestersketting – Patricia de Lille en die onderburgemeester, Ian Neilson. De Lille het Dinsdagmiddag tydens ’n nuuskonferensie aangekondig sy gaan Vrydag ’n saak teen die DA aanhangig maak in die Wes-Kaapse hooggeregshof nadat die party verklaar het sy is nie meer ’n DA-lid nie en dus ook nie meer burgemeester van Kaapstad nie. Volgens die DA is Neilson die waarnemende burgemeester van Kaapstad. De Lille sê sy is steeds ’n DA-lid, steeds burgemeester van Kaapstad en dat sy vanmiddag op kantoor sal wees. Sy beweer die enigste gepaste plaasvervanger vir haar as burgemeester sal die buikpop Chester Missing wees, want minstens sal die DA hom presies kan beheer. Die DA het vroeër aangekondig dat die party al sy vroeëre stappe teen De Lille, soos die terugroep van die burgemeesterskap en die dissiplinêre verhoor teen haar, laat vaar omdat hulle haar op grond van ’n ander kwessie uit die party skop. Die DA het besluit om De Lille uit te skop op grond daarvan dat sy na die party se mening haar voorneme om uit die DA te bedank, openbaar aangekondig het tydens ’n radio-onderhoud met Eusebius Mackaiser van die radiostasie Radio 702. In die onderhoud vra Mackaiser: “As ek jou reg verstaan, sê jy dat jy ideaal gesproke jou naam wil skoon kry – dis hoekom jy hof toe gaan – en dat jy die saak sal wen, want jy weet jy het niks verkeerd gedoen nie, en dat jy die volgende oggend, nadat jy gewen het, uit die DA sal bedank?” De Lille antwoord dan: “Ek sal wegstap. Jy het dit korrek opgesom.” Die DA voer dus aan dat De Lille ’n bepaling in die DA-grondwet oortree het wat bepaal dat “’n DA-lid ophou om ’n lid van die DA te wees wanneer hy of sy in die openbaar sy of haar voorneme verklaar om uit die party te bedank.” De Lille gaan egter Vrydag in die hooggeregshof aanvoer dat haar menseregte en haar grondwetlike regte met die DA se optrede vertrap is. Sy sal dus ’n interdik teen die Verkiesingskommissie en die stadsbestuurder van Kaapstad aanvra om haar nie haar setel of haar posisie te ontneem nie. Elke aanduiding bestaan tans dat hierdie een van die vuil politieke binnegevegte kan word waarvoor die Kaap tereg berug is. De Lille het vroeë aanduidings gegee dat sy presies weet wat die persoonlike bewegings van haar opponente is, en dat sy presies op hoogte was van die DA se planne teen haar, weens lekkasies uit die DA na haar. Betreffende die vervalste brief wat teen De Lille versprei is – met die handtekening van die ouditeur-generaal, Kimi Makwetu, daarop – het sy gesê dis reeds deur 11 000 mense gesien en dat sy klagtes van naamskending teen elke DA-LP en -stadsraadslid aanhangig gaan maak wat dit versprei het. “Dit gaan daaroor om die belange van die mense van Kaapstad te dien en my naam skoon te kry. My probleme in die DA het begin die dag toe ek aangekondig het ek gaan die stad transformeer om die armes ter wille te wees. Hierdie is ’n oorwinning vir die konserwatiewes in die DA,” het De Lille gesê.